ბნელი კოშკი
ბნელი კოშკი (ინგლ. The Dark Tower) — ამერიკელი მწერალ სტივენ კინგის რომანების სერია. მათში გაერთიანებულია ფენტეზი, სამეცნიერო ფანტასტიკა, საშინელებები და ვესტერნი. რომანებში აღწერილია „მსროლელი“ და მისი მოგზაურობა კოშკისკენ, რომელიც როგორც ფიზიკური, ასევე მეტაფორული ხასიათის არის. კინგი ამ წიგნებს საკუთარ magnum opus-ს უწოდებს. გარდა ძირითადი რვა რომანისა, რომელთა გვერდების საერთო რაოდენობა 4250-ს შეადგენს, ბნელ კოშკს უკავშირდება სხვა ნაშრომებიც. რომანების გამოცემის შემდეგ გამოვიდა კომიქსების სერიაც. რომანების სერიაზე ძირითადი გავლენა იქონია რობერტ ბრაუნინგის ლექსმა „ჩაილდ როლანდი ბნელ კოშკს მიადგა“ (ლექსის სრული ტექსტი მოცემულია უკანასკნელი წიგნის დანართებში). 2003 წელს გამოცემული პირველი წიგნის, „მსროლელის“ წინასიტყვაობაში კინგი საკუთარი გავლენის წყაროებად ასახელებს „ბეჭდების მბრძანებელს“, ართურის ლეგენდებს და ფილმს „კარგი, ცუდი, ბოროტი“. მისი თქმით, კლინტ ისტვუდის მიერ განსახიერებულმა „უსახელომა“ მთავარ პერსონაჟზე, როლანდ დისკეინზე, მნიშვნელოვანი გავლენა მოახდინა. კინგის მიერ შექმნილი სამყაროში, რომელსაც „შუა-სამყარო“ ეწოდება და ენაში, რომელიც ცნობილია, როგორც „მაღალი დიალექტი“, ასევე შეიმჩნევა ჯ.რ.რ. ტოლკინის შემოქმედების გავლენა. 2009 წელს კინგმა გამოსცა მერვე წიგნი, „ბნელი კოშკი: ქარი საკლიტეში“. 2009 წლის 7 დეკემბერს გამოვიდა დამატებითი, ონლაინ თამაში Discordia. 2010 წლისთვის 40-ზე მეტ ქვეყანაში გაიყიდა სერიის 30 მილიონზე მეტი ასლი. იმავე წლის სექტემბერში ცნობილი გახდა, რომ დაგეგმილი იყო რომანის ეკრანიზაცია, მხატვრული ფილმებისა და სერიალის სახით. პროექტი დაიხურა 2011 წლის ივლისში, მაგრამ 2011 წლის ოქტომბერში ცნობილი გახდა, რომ წარმოება კვლავ იგეგმებოდა, HBO-სთვის მომზადებული სერიალის სახით. 2012 წლის 13 მარტს გავრცელდა ინფორმაცია Warner Bros.-ის მხრიდან ეკრანიზაციით დაინტერესების შესახებ. ხავიერ ბარდემი თავდაპირველად როლანდის როლის შემსრულებელი უნდა ყოფილიყო, მაგრამ როლი მოგვიანებით რასელ კროუს შესთავაზეს. ცნობილი იყო, რომ თავდაპირველად გადაღებების დაწყება დაგეგმილი იყო 2013 წლის დასაწყისში. Warner Bros.-მა მოგვიანებით პროექტზე უარი განაცხადა, მაგრამ მოლაპარაკებებში Media Rights Capital ჩაერთო. სტივენ კინგი თვლიდა, რომ ბნელი კოშკის თავდაპირველად გამოცემული ვერსიები არ იყო საბოლოო. იგი გეგმავდა მათზე კვლავ მუშაობას, გადამუშავებას და არსებული შეცდომების და შეუსაბამობების შესწორებას. თუმცა, პირველი რომანის დამუშავების შემდეგ, მიხვდა, რომ მთელი სერიის ხელმეორედ დაწერა აუცილებელი აღარ იყო.